钦定古今图书集成/明伦汇编/官常典/第714卷 > 傅虎
## 钦定古今图书集成/明伦汇编/官常典/第714卷 > 傅虎

按《前赵录》：虎仕聪讨卤将军。晋阳之战，虎以参军从
中山王曜。曜与魏穆帝子六修战于汾东，曜兵败绩，
坠马，身中七创，几为六修所杀。虎以马授曜，曜不受，
曰：“当今危亡之极，人各思免，卿当乘以自济。吾创已
甚重，自分死此。”虎泣曰：“虎小人，蒙大王识拔至此，常
思效命，今其时矣。且汉室始基，大难未弥，天下可无
虎，何可一日无大王也！”乃扶曜上马，驱令渡汾，自还
战死。聪甚哀之，追赠幽州刺史。